বৃহস্পতিবার বেলা ১১টায় রাজধানীর সিরডাপ মিলনায়তনে এ্যাসোসিয়েশন ফর ল্যান্ড রিফর্ম এন্ড ডেভেলপমেন্ট (এএলআরডি) ও ‘নিজেরাই করি’ এর যৌথ উদ্যোগে ‘নারী-পুরুষ সমতা এবং গ্রামীণ নারীর ক্ষমতায়নে জলবায়ু পরিবর্তনে সহনীয় কৃষির চ্যালেঞ্জ ও সম্ভাবনা’ বিষয়ক সেমিনারটি অনুষ্ঠিত হয়। মানবাধিকার কর্মী খুশি কবিরের সঞ্চালনায় আয়োজিত সেমিনারে সাংবাদিক আবু সাঈদ খান, জাহাঙ্গীরনগর বিশ^বিদ্যালয়ের অধ্যাপক ড. শারমীন সুলতানা, এ্যাসোসিয়েশন ফর ল্যান্ড রিফর্ম এন্ড ডেভেলপমেন্ট (এএলআরডির) নির্বাহী পরিচালক শামসুল হুদা উপস্থিত ছিলেন। সেমিনারে লিখিত প্রতিবেদন পাঠ করেন রওশন জাহান মনি। লিখিত বক্তব্যে রওশন জাহান মনি বলেন, এ দেশে এখনো সর্বোচ্চ শ্রমশক্তি কৃষিতেই নিযুক্ত রয়েছে। দারিদ্র্য দূরীকরণ এবং অর্থনৈতিক প্রবৃদ্ধি অর্জনের অন্যতম প্রধান চালিকাশক্তিও কৃষিখাত। অন্যদিকে আর্থসামাজিক অবস্থায় পুরুষের তুলনায় নারী দারিদ্র্যসীমার প্রায় ৪৩ শতাংশ নিচে বাস করে। এর মূলে রয়েছে নারীর অশিক্ষা, অপুষ্টি, বৈষম্যমূলক মজুরি ও প্রশিক্ষণের অভাব ইত্যাদি। এসব প্রতিবন্ধকতা দূর করে নারীর ক্ষমতায়ন এবং সামাজিক অর্থনৈতিক উন্নয়ন ঘটানো প্রয়োজন। কৃষিনির্ভর অর্থনীতির দেশে কৃষিকে যেমন উপেক্ষা করা যায় না, তেমনি এখাতে নিয়োজিত নারীর অবদানকে যথাযথ স্বীকৃতি ও সমর্থন এখন সময়ের দাবি। অন্যদিকে জীবন সংগ্রামে নারীরা সম্মুখ যোদ্ধা অবস্থানে থাকলেও সম্পদের ওপর নারীর অধিকার এখনও দূরের স্বপ্ন হয়ে রয়ে গেছে।